“Kuchli armiya yaratish uchun mablag' ayamaymiz” — Sadir Japarov

Qirg'iziston prezidenti Sadir Japarov kuchli armiya yaratish uchun mablag'ni ayamasligini ma'lum qildi. Bu haqda mamlakat prezidenti matbuot xizmati xabar berdi.
Japarov 12 may Qirg'iziston Adliya vazirligi huzuridagi Jazolarni ijro etish xizmatiga qarashli boshqarmaning 80 yilligiga bag'ishlangan tadbirda bu bo'yicha gapirgan.
“Harbiy xizmatchilar 80 yil davomida qasamyodga sodiq bo'lib, davlatimiz tomonidan zimmasiga yuklangan mas'uliyatli vazifalarni qonuniylik asosida ado etib kelmoqda. Mamlakat Qurolli Kuchlarida boshqarma xizmati alohida o'rin egallaydi. Siz kechayu kunduz, issiq-sovuqda barcha qiyinchiliklarni yengib, yurtimiz tinchligi va barqarorligini ta'minlamoqdasiz. Biz boshqarmani har tomonlama qo'llab-quvvatlashga tayyormiz va yuqori mudofaa qobiliyatiga ega kuchli armiya yaratish uchun mablag'imizni ayamaymiz”, — degan Japarov.
Avvalroq Sadir Japarov qirg'iz-tojik mojarosiga munosabat bildirgandi. Shuningdek, u ayrim siyosatchilar davlat to'ntarishi rejalashtirganini aytgan.